1999/221/EY: Komission päätös, tehty 9 päivänä maaliskuuta 1999, yhteisön rahoitusosuudesta lampaan bluetongue-taudin hävittämiseksi Kreikasta (tiedoksiannettu numerolla K(1999) 507) (Ainoastaan kreikankielinen teksti on todistusvoimainen) (ETA:n kannalta merkityksellinen teksti)



Virallinen lehti nro L 082 , 26/03/1999 s. 0044 - 0046



KOMISSION PÄÄTÖS, tehty 9 päivänä maaliskuuta 1999, yhteisön rahoitusosuudesta lampaan bluetongue-taudin hävittämiseksi Kreikasta (tiedoksiannettu numerolla K(1999) 507) (Ainoastaan kreikankielinen teksti on todistusvoimainen) (ETA:n kannalta merkityksellinen teksti) (1999/221/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkintäalan tietyistä kustannuksista 26 päivänä kesäkuuta 1990 tehdyn neuvoston päätöksen 90/424/ETY (1), sellaisena kuin se on viimeksi muutettuna päätöksellä 94/370/EY (2), ja erityisesti sen 3 artiklan, sekä katsoo, että 1) Dodekanesian nomoksen useilla saarilla Kreikassa ilmeni lampaan bluetongue-taudin tautipesäkkeitä marras- ja joulukuussa 1998, 2) tautia on tämän jälkeen esiintynyt myös Samoksen saarella, 3) tartunnan saaneen koko lammaslauman teurastamista koskevia säännöksiä ei voida soveltaa lampaan bluetongue-tautiin sen tarttumistavan vuoksi, 4) aluksi on tarpeen toteuttaa kiireellisiä toimenpiteitä, 5) Kreikan viranomaiset ovat toimittaneet yhteenvedon viimeistään 8 päivänä tammikuuta 1999 toteutetuista toimenpiteistä, ja on tarpeen vahvistaa yhteisön rahoitusosuus näiden toimenpiteiden rahoituksessa, 6) toteutettuja toimenpiteitä on tarkasteltava uudelleen serologisesta valvontaohjelmasta saatujen tulosten perusteella, 7) yhteisön rahoitustuen ehdot on täytetty, ja 8) tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Tätä päätöstä sovellettaessa "tartunnan saaneilla eläimillä" tarkoitetaan eläimiä, joissa esiintyy taudin kliinisiä oireita, ja "sairastuneilla tai mahdollisesti tartunnan saaneilla tai mahdollisesti sairastuneilla eläimillä" eläimiä, joiden serologisen kokeen tulos on positiivinen. Yhteisön rahoitusosuus Kreikassa ilmenneen lampaan bluetongue-taudin hävittämiseksi viimeistään 8 päivänä tammikuuta 1999 toteutettujen toimenpiteiden rahoituksessa vahvistetaan enintään 0,3 miljoonaksi euroksi ja siitä korvataan seuraavia kuluja: - 50 prosenttia korvausten maksamiseksi omistajille tartunnan saaneiden, sairastuneiden tai mahdollisesti tartunnan saaneiden tai mahdollisesti sairastuneiden eläinten teurastamisesta ja hävittämisestä Kreikalle aiheutuneista kuluista, - 50 prosenttia saastuneiden tilojen ja sellaisten tilojen, joille tartunta on vaarassa siirtyä niiden sijainnin vuoksi, desinfioinnista Kreikalle aiheutuneista kuluista, - 50 prosenttia 2 artiklan 1 kohdassa säädetystä serologisesta valvontaohjelmasta Kreikalle aiheutuneista kuluista. 2 artikla 1. Kreikan on pantava täytäntöön serologinen valvontaohjelma, joka takaa taudin havaitsemisen tämän päätöksen liitteen mukaisesti. 2. Kreikan on annettava komissiolle ja muille jäsenvaltioille 1 kohdassa tarkoitetusta ohjelmasta saadut tulokset tiedoksi ennen 1 päivää huhtikuuta 1999. 3 artikla 1. Kreikan on kiellettävä taudille alttiiden lajien eläinten, niiden siemennesteen, munasolujen ja alkioiden vienti Dodekanesian ja Samoksen nomosten alueelta. 2. Kreikan on edellytettävä eläinlääkintäviranomaisten antamaa lupaa taudille alttiiden lajien eläinten kaikilta siirroilta Dodekanesian ja Samoksen nomosten alueella. 4 artikla Kreikan on pantava täytäntöön erityisesti kuljetusvälineitä koskeva yleinen desinfiointiohjelma. 5 artikla Edellä olevia 1, 2, 3 ja 4 artiklan säännöksiä sovelletaan ainoastaan Dodekanesian ja Samoksen nomosten alueella. 6 artikla 1. Yhteisön rahoitusosuus myönnetään perusteena olevien asiakirjojen esittämisen jälkeen. 2. Edellä 1 kohdassa tarkoitettuihin asiakirjoihin on sisällyttävä: a) epidemiologinen selvitys kaikista tiloista, jolla eläimiä on teurastettu, b) rahoituskertomus, jossa mainitaan erityisesti tuensaajat, heidän osoitteensa, teurastettujen eläinten lukumäärä, laji ja luokka, teurastuspäivä, maksetun tuen määrä (ilman arvonlisäveroa) sekä maksupäivä, c) kertomus, jossa vahvistetaan 2, 3 ja 4 artiklassa säädettyjen toimenpiteiden toteuttaminen. 7 artikla Maksuhakemus, jonka mukana on oltava 6 artiklassa tarkoitetut perusteena olevat asiakirjat, on toimitettava komissiolle ennen 1 päivää marraskuuta 1999. 8 artikla 1. Komissio voi yhteistyössä toimivaltaisten kansallisten viranomaisten kanssa tehdä paikalla tarkastuksia toimenpiteiden soveltamisen ja niistä aiheutuneiden kulujen varmistamiseksi. Komissio ilmoittaa jäsenvaltioille tarkastusten tuloksista. 2. Yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70 (3) 8 ja 9 artiklaa sovelletaan soveltuvin osin. 9 artikla Tätä päätöstä sovelletaan 1 päivään toukokuuta 1999. Sitä tarkastellaan uudelleen ennen 1 päivää huhtikuuta 1999. 10 artikla Tämä päätös on osoitettu Kreikan tasavallalle. Tehty Brysselissä 9 päivänä maaliskuuta 1999. Komission puolesta Franz FISCHLER Komission jäsen (1) EYVL L 224, 18.8.1990, s. 19 (2) EYVL L 168, 2.7.1994, s. 31 (3) EYVL L 94, 28.4.1970, s. 13 LIITE Seropositiivisten eläinten seulontaan tähtäävä serologinen valvontaohjelma kattaa: - 100 % tartunnan saaneissa kylissä olevista taudille alttiiden lajien eläimistä - 100 % naudoista ja 10 % lampaista ja vuohista Dodekanesian ja Samoksen nomosten kaikilla muilla tiloilla.